b'\n_START_ARTICLE_\nPaladijo Veneto vilos\n_START_SECTION_\nApie Paladijaus Veneto vilas\n_START_PARAGRAPH_\nUNESCO Pasaulio paveldo objektas buvo sudarytas 1994 m. siekiant i\xc5\xa1saugoti vieno reik\xc5\xa1mingiausi\xc5\xb3 Vakar\xc5\xb3 kult\xc5\xabros architekt\xc5\xb3 Andrea Palladio k\xc5\xabrybin\xc4\xaf palikim\xc4\x85 ir i\xc5\xa1 pra\xc5\xbei\xc5\xb3 vadinosi \xe2\x80\x9eVi\xc4\x8denca - Paladijaus miestas\xe2\x80\x9c. Jame buvo \xc4\xaftrauktas Vi\xc4\x8dencos miestas su 23 Andrea Palladio pastatais ir keletas vil\xc5\xb3 Vi\xc4\x8dencos apylink\xc4\x97se. Ta\xc4\x8diau, pasteb\xc4\x97jus, kad didel\xc4\x97 dalis Paladijaus k\xc5\xabrini\xc5\xb3 nepatenka \xc4\xaf objekt\xc4\x85, jis 1996 m. buvo prapl\xc4\x97stas \xc4\xaftraukiant likusias Paladijaus vilas Veneto regione ir dabar jame yra 24 tokios vilos. Kai kuri\xc5\xb3 vil\xc5\xb3 autoryst\xc4\x97 gin\xc4\x8dytina, jos priskirtos d\xc4\x97l bendro pana\xc5\xa1umo su Paladijo vilomis. Trissino vil\xc4\x85 apie 1535 m. projektavo Gian Giorgio Trissino. Joje dirbo Andrea Palladio dar karjeros prad\xc5\xbeioje. Kiek jis prisid\xc4\x97jo prie vilos dizaino, ne\xc5\xbeinoma. Villa Piovene, pastatyta apie 1542-44 m., yra keli \xc5\xa1imtai metr\xc5\xb3 nuo Villa Godi (1537-42), pirmosios autorin\xc4\x97s Paladijo vilos, ta\xc4\x8diau linkstama manyti, kad Villa Piovene projekto autorius grei\xc4\x8diausiai nebuvo pats Andrea Palladio._NEWLINE_Paladijaus vilos \xc5\xbeenkliai skiriasi nuo jo statini\xc5\xb3 Vi\xc4\x8dencos ir Venecijos miestuose. Vil\xc5\xb3 paskirtis da\xc5\xbeniausiai b\xc5\xabdavo stambaus \xc5\xbeem\xc4\x97s \xc5\xabkio vieneto centras. Paprastai vil\xc4\x85 supdavo tvora, \xc4\xaf vilos kompleks\xc4\x85 \xc4\xafeidavo centrinis pastatas ir daugyb\xc4\x97 ma\xc5\xbe\xc5\xb3 \xc5\xabkini\xc5\xb3 pastat\xc5\xb3. Vil\xc5\xb3 sparnai b\xc5\xabdavo skirti aptarnaujan\xc4\x8diam personalui gyventi ir darbo reikm\xc4\x97ms, bei derliui sand\xc4\x97liuoti. Da\xc5\xbeniausiai vila b\xc5\xabdavo statoma prie up\xc4\x97s, upelio, kad juo b\xc5\xabt\xc5\xb3 galima patogiai plukdyti derli\xc5\xb3 \xc4\xaf miest\xc4\x85. Prie vilos paprastai \xc4\xafrengtas parkas ar sodas. _NEWLINE_Tarp Paladijaus vil\xc5\xb3 \xc5\xbeymiausia yra Vila Rotonda - pastatas \xc4\xafkv\xc4\x97p\xc4\x99s daugyb\xc4\x99 imitacij\xc5\xb3 Vakar\xc5\xb3 architekt\xc5\xabroje. Foskari vila yra viena t\xc5\xb3 vil\xc5\xb3, kurios nebuvo ai\xc5\xa1kiai koncentruotos \xc4\xaf \xc5\xbeemdirbyst\xc4\x97s \xc5\xabkio centr\xc4\x85, o yra labiau pana\xc5\xa1i \xc4\xaf aristokrat\xc5\xb3 u\xc5\xbemies\xc4\x8dio nam\xc4\x85. Barbaro vila \xc4\xafk\xc5\xabnija klasikin\xc4\x99 Paladijaus architekt\xc5\xabrin\xc4\x99 5 vienet\xc5\xb3 kompozicij\xc4\x85 - centrinis pastatas, o i\xc5\xa1 \xc5\xa1on\xc5\xb3 2 einantys sparnai jungia j\xc4\xaf su 2 flygeliais. Barbaro vila dar garsi Paolo Veronez\xc4\x97s freskomis. Kai kurios Venecijos aristokrat\xc5\xb3 \xc5\xa1eimos, Trisino ir Pizani\xc5\xb3, tur\xc4\x97jo po 2 Paladijaus vilas.'